Izvor: N1

Državno odvjetništvo potvrdilo je za N1 da je Vlada Republike Hrvatske zaprimila dvije obavijesti o pokrenutim arbitražnim postupcima zbog Lex Agrokora. Prvi proces pokreće RBA banka, a drugi Adria Group Holding, tvrtka preko koje je nekad Ivica Todorić kontrolirao Agrokor.

Republika Hrvatska je prema navodima tužitelja povrijedila bilateralne ugovore i međunarodno pravo donošenjem Zakona o postupku izvanredne uprave u trgovačkim društvima od sistemskog značaja, takozvanog Lex Agrokora. RBA Banka obratila se UN-u, dok se Adria Holding žalio Arbitražnom sudu Svjetske Banke u Washingtonu. Oba tužitelja obeštećenje, kao što su mnogi analitičari i upozoravali, sada traže od Republike Hrvatske. DORH je u međuvremenu objavio i javni poziv odvjetničkim uredima koji su spremni zastupati Hrvatsku u ovim postupcima.

Iz RBA su poručili da "nisu u mogućnosti komentirati procese koji su u tijeku", a za sada nismo uspjeli dobiti niti komentar Ivice Todorića.

U nastavku prenosimo cijeli odgovor DORH-a.

"Poštovani,

Državno odvjetništvo Republike Hrvatske u mogućnosti Vam je odgovoriti sa sljedećim informacijama.

Vlada Republike Hrvatske zaprimila je Obavijest o arbitraži Raiffeissen Bank International AG i Raiffeisen Bank Austria d.d. protiv Republike Hrvatske koju je dostavila Državnom odvjetništvu Republike Hrvatske na nadležno postupanje.

Naime, prema odredbi čl. 43. Zakona o državnom odvjetništvu ("Narodne novine" 67/2018) Državno odvjetništvo Republike Hrvatske zastupa Republiku Hrvatsku pred stranim sudovima te međunarodnim i drugim tijelima.

Obavijest o arbitraži Raiffeissen Bank International AG i Raiffeisen Bank Austria d.d. podnesena je sukladno UNCITRAL Arbitražnim pravilima (revidirana 2010), radi navodne povrede bilateralnog Ugovora o promicanju i zaštiti investicija od 19. veljače 1997. (BIT) zaključenog između Republike Austrije i Republike Hrvatske. Republika Hrvatska je prema navodima tužitelja povrijedila BIT i međunarodno pravo donošenjem Zakona o postupku izvanredne uprave u trgovačkim društvima od sistemskog značaja za Republiku Hrvatsku ("Narodne novine" 32/17).

Državno odvjetništvo Republike Hrvatske zaprimilo je i Zahtjev za registraciju Zahtjeva za arbitražu nizozemskih trgovačkih društava Adria Group B.V. i Adria Group Holding B.V. upućenog Međunarodnom centru za rješavanje ulagačkih sporova (ICSID) protiv Republike Hrvatske. Tužitelji su podnijeli Zahtjev radi navodne povrede bilateralnog Ugovora o promociji i zaštiti investicija zaključenim između Kraljevine Nizozemske i Republike Hrvatske 28. travnja 1998. (BIT). Tužitelji u Zahtjevu tvrde da je Republika Hrvatska i u ovom slučaju povrijedila BIT i međunarodno pravo donošenjem navedenog Zakona o postupku izvanredne uprave u trgovačkim društvima od sistemskog značaja za Republiku Hrvatsku ("Narodne novine" 32/17)", stoji u odgovoru DORH-a.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.